CELEX: 62022CN0029
Language: hr
Date: 2022-01-12 00:00:00
Title: Predmet C-29/22 P: Žalba koju su 12. siječnja 2022. podnijeli KS i KD protiv rješenja Općeg suda (deveto vijeće) od 10. studenoga 2021. u predmetu T-771/20, KS i KD/Vijeće i dr.

7.3.2022   
            
            
               HR
            
            
               Službeni list Europske unije
            
            
               C 109/18
            
         
      Žalba koju su 12. siječnja 2022. podnijeli KS i KD protiv rješenja Općeg suda (deveto vijeće) od 10. studenoga 2021. u predmetu T-771/20, KS i KD/Vijeće i dr.
      (Predmet C-29/22 P)
      (2022/C 109/26)
      Jezik postupka: engleski
      
         Stranke
      
      
         Žalitelji: KS i KD (zastupnici: J. Stojsavljevic-Savic, Solicitor, F. Randolph QC i P. Koutrakos, Barrister)
      
         Druge stranke u postupku: Vijeće Europske unije, Europska komisija, Europska služba za vanjsko djelovanje (ESVD)
      
         Žalbeni zahtjev
      
      Žalitelji od Suda zahtijevaju da:
      
                  —
               
               
                  prihvati žalbu, ukine pobijano rješenje i usvoji zahtjev iznesen pred Općim sudom;
               
            
                  —
               
               
                  podredno, prihvati žalbu i vrati predmet Općem sudu da donese konačnu odluku; i
               
            
                  —
               
               
                  naloži drugim strankama u postupku snošenje troškova postupka povodom ove žalbe, postupka pred Općim sudom i postupka pred EULEX-ovom Komisijom za razmatranje ljudskih prava.
               
            
         Žalbeni razlozi i glavni argumenti
      
      Žalba se temelji na tome što je Opći sud počinio pogrešku koja se tiče prava time što je zaključio da nije nadležan za odlučivanje o tužbi za naknadu štete koju su žalitelji podnijeli zbog štete koju su pretrpjeli zbog povrede njihovih temeljnih ljudskih prava, koju su počinile druge stranke u postupku. Žalbeni se razlog dijeli na četiri dijela.
      Kao prvo, Opći sud počinio je pogrešku koja se tiče prava time što je široko tumačio isključenje u području ZVSP-a (zajednička vanjska i sigurnosna politika Europske unije), propisano u posljednjoj rečenici članka 24. stavka 1. drugog podstavka UEU-a i u članku 275. UFEU-a.
      Kao drugo, Opći sud počinio je pogrešku koja se tiče prava time što je pogrešno primijenio presudu od 6. listopada 2020., Bank Refah Kargaran/Vijeće (C-134/19 P, EU:C:2020:793).
      Kao treće, Opći sud počinio je pogrešku koja se tiče prava time što je pogrešno primijenio presudu od 25. ožujka 2021., Carvalho i dr./Parlament i Vijeće (C-565/19 P, neobjavljena, EU:C:2021:252).
      Kao četvrto, Opći sud počinio je pogrešku koja se tiče prava time što nije razmotrio materijalne dijelove zahtjeva i nije pružio dostatno obrazloženje za svoju odluku.